CELEX: 32003R1291
Language: ro
Date: 2003-07-18 00:00:00
Title: Regulamentul (CE) nr. 1291/2003 al Comisiei din 18 iulie 2003 de completare a anexei la Regulamentul (CE) nr. 2400/96 al Comisiei privind înscrierea unor denumiri în „Registrul denumirilor de origine protejate și al indicațiilor geografice protejate” prevăzut de Regulamentul (CEE) nr. 2081/92 al Consiliului privind protecția indicațiilor geografice și a denumirilor de origine ale produselor agricole și alimentare („pane di Altamura”)

03/Volumul 48
            
            
               RO
            
            
               Jurnalul Ofícial al Uniunii Europene
            
            
               96
            
         32003R1291
   
               L 181/12
            
            
               JURNALUL OFÍCIAL AL UNIUNII EUROPENE
            
            
               
            
         
      REGULAMENTUL (CE) NR. 1291/2003 AL COMISIEI
   
   din 18 iulie 2003
   de completare a anexei la Regulamentul (CE) nr. 2400/96 al Comisiei privind înscrierea unor denumiri în „Registrul denumirilor de origine protejate și al indicațiilor geografice protejate” prevăzut de Regulamentul (CEE) nr. 2081/92 al Consiliului privind protecția indicațiilor geografice și a denumirilor de origine ale produselor agricole și alimentare („pane di Altamura”)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CEE) nr. 2081/92 al Consiliului din 14 iulie 1992 privind protecția indicațiilor geografice și a denumirilor de origine ale produselor agricole și alimentare (1), modificat ultima dată de Regulamentul (CE) nr. 806/2003 (2), în special articolul 6 alineatele (3) și (4),
   întrucât:
   
               (1)
            
            
               În conformitate cu articolul 5 din Regulamentul (CEE) nr. 2081/92, Italia a transmis Comisiei o cerere de înregistrare ca denumire de origine protejată pentru denumirea „pane di Altamura”.
            
         
               (2)
            
            
               S-a constatat că, în conformitate cu articolul 6 alineatul (1) din regulamentul menționat, cererea este conformă cu acest regulament, în special că ea cuprinde toate elementele prevăzute în articolul 4.
            
         
               (3)
            
            
               Republica Elenă a transmis Comisiei o declarație de opoziție în sensul articolului 7 din Regulamentul (CEE) nr. 2081/92 în urma publicării în Jurnalul Oficial al Comunităților Europene
                   (3) a principalelor elemente privind cererea de înregistrare pentru „pane di Altamura”. Opoziția se referă la nerespectarea condițiilor prevăzute la articolul 2 al regulamentului. Într-adevăr, în cazul unei denumiri de origine, producția, prelucrarea și fabricarea au loc în aria geografică determinată. Or, în cazul „pane di Altamura”, conform caietului de sarcini, pâinea este preparată pornind de la materia primă, grișul, care provine din cinci comune diferite: Altamura, Gravina di Puglia, Poggiorsini, Spinazzola și Minervo Murge, în timp ce aria de prelucrare în pâine se limitează la aria comunei Altamura.
            
         
               (4)
            
            
               Republica Portugheză a transmis Comisiei o declarație de opoziție în sensul articolului 7 din Regulamentul (CEE) nr. 2081/92 în urma publicării în Jurnalul Oficial al Comunităților Europene a principalelor elemente privind cererea de înregistrare pentru „pane di Altamura”. Opoziția se referă la aceleași argumente ca acelea invocate de Republica Elenă. În afară de acestea, se precizează că înregistrarea ar fi trebuit cerută ca indicație geografică protejată și nu ca denumire de origine protejată.
            
         
               (5)
            
            
               Declarațiile de opoziție ale Republicii Elene și ale Republicii Portugheze sunt admisibile în sensul articolului 7 alineatul (4) din regulament. Comisia a invitat statele membre în cauză să ajungă la un acord, în conformitate cu procedurile lor interne.
            
         
               (6)
            
            
               Republica Italiană a răspuns declarațiilor de opoziție prezentate de Republica Elenă și Republica Portugheză în sensul că este de acord cu observațiile făcute. Ea a adăugat că delimitarea diferită a zonei de producție a materiei prime și măcinării pe de o parte și a zonei de producție a pâinii pe de altă parte se datorează exclusiv unei erori materiale și a prezentat o nouă redactare a alineatului din fișa rezumat privind delimitarea ariei geografice conform căreia zona de producție a „pane di Altamura” coincide cu zona de producție a materiei prime.
            
         
               (7)
            
            
               Republica Elenă a răspuns că nu mai are obiecții la înregistrarea denumirii „pane di Altamura”.
            
         
               (8)
            
            
               Republica Portugheză a răspuns că își menține dezacordul în legătură cu înregistrarea denumirii „pane di Altamura” ca denumire de origine protejată. Ea a precizat că nu i se pare potrivit ca numele geografic „Altamura” să se refere la un produs originar din orice zonă geografică corespunzătoare celor cinci municipalități citate mai sus. Într-adevăr, fișa rezumat cuprinde dovezi conform cărora numai municipalitatea Altamura este recunoscută pentru fabricarea pâinii și nu întreaga regiune. Din aceste motive, denumirea ar fi trebuit înregistrată ca indicație geografică protejată.
            
         
               (9)
            
            
               Republica Italiană a transmis Comisiei o cerere de înregistrare a denumirii „pane di Altamura” ca denumire de origine, modificată față de cererea inițială. Aria geografică de producție a pâinii corespunde teritoriului celor cinci municipalități menționate mai sus și, în consecință, coincide cu aria geografică de producție a materiei prime.
            
         
               (10)
            
            
               În condițiile în care între Republica Italiană și Republica Portugheză nu a intervenit nici un acord în termen de trei luni, Comisia trebuie să adopte o hotărâre în conformitate cu procedura prevăzută la articolul 15.
            
         
               (11)
            
            
               Comisia a cerut avizul Comitetului științific al denumirilor de origine, indicațiilor geografice și atestatelor de specificitate. Comitetul științific a considerat că „în cererea privind” pane di Altamura „caracterele prezentate nu se referă numai la municipalitatea Altamura, ci și la arii specifice situate în afara acestei municipalități și în care au loc de asemenea producția, prelucrarea și prepararea. Mediul geografic cuprinzând factori naturali și umani, calitatea materiilor prime și a producției, precum și tradiția datând din Evul Mediu pot fi considerate uniforme pe ansamblul ariei desemnate în cerere”. Comitetul științific a apreciat că această cerere îndeplinește cerințele articolului 2 alineatul (2) litera (a) din Regulamentul (CEE) nr. 2081/92. El a adăugat că situația în care numele geografic al unei comune se folosește pentru a desemna o arie geografică de denumire de origine diferită și definită în acest scop este relativ frecventă și acceptabilă din punct de vedere juridic atunci când se justifică.
            
         
               (12)
            
            
               Comisia ia act de avizul consultativ al Comitetului științific. Consideră admisibile explicațiile aduse de autoritățile italiene. Pe lângă aceasta, analiza formală a caietului de sarcini privitor la denumirea „Pane di Altamura” nu prezintă erori evidente de apreciere.
            
         
               (13)
            
            
               În consecință, denumirea poate să fie înscrisă în „Registrul denumirilor de origine protejate și al indicațiilor geografice protejate” și deci protejată pe plan comunitar ca denumire de origine protejată.
            
         
               (14)
            
            
               Anexa I la prezentul regulament completează anexa la Regulamentul (CE) nr. 2400/96 (4) al Comisiei, modificată ultima dată de Regulamentul (CE) nr. 1257/2003 (5).
            
         
               (15)
            
            
               Măsurile prevăzute în prezentul regulament sunt în conformitate cu avizul Comitetului de reglementare a indicațiilor geografice și a denumirilor de origine protejate,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 2400/96 se completează cu denumirea figurând în anexa I la prezentul regulament și această denumire este înscrisă în „Registrul denumirilor de origine protejate și al indicațiilor geografice protejate” ca denumire de origine protejată (DOP), prevăzut la articolul 6 alineatul (3) din Regulamentul (CEE) nr. 2081/92.
   Principalele elemente ale caietului de sarcini figurează în anexa II. Aceste elemente le înlocuiesc pe cele publicate în Jurnalul Oficial al Comunităților Europene (vezi nota de subsol nr. 3).
   Articolul 2
   Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
   
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 iulie 2003.
      
         
            Pentru Comisie
         
         Franz FISCHLER
         
         
            Membru al Comisiei
         
      
   
   
      (1)  JO L 208, 24.7.1992, p. 1.
   
      (2)  JO L 122, 16.5.2003, p. 1.
   
      (3)  JO C 156, 30.5.2001, p. 10.
   
      (4)  JO L 327, 17.12.1996, p. 11.
   
      (5)  JO L 177, 16.7.2003, p. 3.
   ANEXA I
   PRODUSE ALIMENTARE PREVĂZUTE IN ANEXA I LA REGULAMENTUL (CEE) nr. 2081/92
   Produse de panificație, patiserie, cofetărie sau biscuiți
   ITALIA
   Pane di Altamura (DOP)
   ANEXA II
   REGULAMENTUL (CEE) nr. 2081/92 AL CONSILIULUI
   CERERE DE ÎNREGISTRARE: Articolul 5
   D.O.P (X) IGP ( )
   Numărul național al dosarului: 5/2000
   1.   Serviciul competent al statului membru:
   
               Nume:
            
            
               Ministerul politicilor agricole și forestiere
            
         
               Adresă:
            
            
               Via XX Settembre n. 20 – I-00187 Roma
            
         
               Telefon:
            
            
               (06) 481 99 68
            
         
               Fax:
            
            
               (06) 42 01 31 26
            
         2.   Grupul solicitant:
   2.1.   Nume: Consorzio per la tutela del Pane di Altamura
   2.2.   Adresă: Corso Umberto I, n. 5 – I-70022 Altamura (BA)
   2.3.   Membri: Meșteri brutari
   3.   Tipul de produs:
   Produs de panificație – clasa 2.4.
   4.   Descrierea din caietul de sarcini
   4.1.   Nume:
   
      „Pane di Altamura”
   
   4.2.   Descriere:
   „Pane di Altamura” este un produs de panificație obținut din remăcinarea grișului de grâu dur, provenit din măcinarea grâului dur din soiurile „appulo”, „arcangelo”, „duilio” și „simeto”, produse pe teritoriul definit în caietul de sarcini al produsului, singure sau în combinație, în proporție de cel puțin 80 %, cu condiția să fi fost produse pe teritoriul respectiv.
   Produsul este obținut după vechiul sistem de fabricație care prevede utilizarea de maia primară sau aluat fermentat, sare marină, apă.
   La comercializare trebuie să prezinte următoarele caracteristici:
   
               —
            
            
               Pâinea rotundă, cu aromă caracteristică, cu o greutate nu mai mică de 0,5 kilograme (kg), prezintă două forme tradiționale, dintre care prima, numită la scară locală „U sckuanète” („pane accavallato”), înaltă, împăturită fără ca marginile să se atingă, cealaltă, mai aplatizată, numită la scară locală „a cappidde de prèvete” („a cappello di prete”) (ca pălăria unui preot), fără ca marginile să se atingă.
            
         
               —
            
            
               Coaja nu trebuie să fie mai subțire de 3 milimetri, miezul, de culoare galben pal, are porozitate omogenă; umiditatea nu trebuie să depășească 33 %.
            
         4.3.   Zona geografică:
   Zona geografică delimitată în care se produc grâul utilizat și grișul remăcinat cuprinde teritoriile comunelor Altamura, Gravina di Puglia, Poggiorsini, Spinazzola și Minervio Murge, din provincia Bari, așa cum este definită în articolul 5 din caietul de sarcini al produsului.
   Zona de producție pentru „Pane di Altamura” coincide cu teritoriul definit mai sus, în care de-a lungul secolelor producția acestui produs, apărut în secolul al XVI-lea în localitatea Altamura, a ajuns să se concentreze. Cuptoarele pentru coacerea pâinii sunt alimentate de preferință cu lemne sau cu gaz, căldura fiind aplicată indirect sau direct, cu excepțiile permise de lege.
   4.4.   Dovada originii:
   Originea „pane di Altamura” se leagă de tradiția rurală a zonei de producție tipice.
   Element de bază al regimului alimentar al populațiilor din regiunea Murgia, în forma cea mai tradițională (U sckuanète = pane accavallato), se făcea în gramaj mare și era în principal frământată acasă, apoi pregătită și coaptă în cuptoare publice, ceea ce avea implicații pe plan social și cultural, ca urmare a relației între domeniul privat și cel colectiv.
   Brutarul însemna formele cu o ștanță artizanală din lemn sau din fier, care purta inițialele capului familiei, apoi le punea în cuptor.
   Principala caracteristică, păstrată până astăzi, era conservabilitatea, necesară pentru a asigura alimentația țăranilor și ciobanilor timp de o săptămână sau, de cele mai multe ori, timp de cincisprezece zile pe care le petreceau în fermele răspândite pe înălțimile regiunii Murgia: o alimentație bazată aproape exclusiv pe pâine cu adaos de sare și ulei, muiată în apă fierbinte. Până la mijlocul secolului trecut, pe străzile Altamurei se putea auzi strigătul brutarului care anunța, în zori, că pâinea este coaptă.
   Prima referință la locul de origine a produsului care, dacă nu se referă cu adevărat la Altamura, se referă cu siguranță la teritoriul Murgia, se găsește în cartea I, V a satirelor poetului Horațiu care, în primăvara anului 37 î.Hr., revăzând peisajul copilăriei, notează existența „celei mai bune pâini din lume, într-atât încât călătorul cunoscător își făcea provizii pentru restul călătoriei”.
   Activitatea tradițională de panificație din Altamura este confirmată în „Statuti Municipali della città fatti nell'anno 1527”, ale căror articole privind „Dazio del forno” au fost transcrise de Domnul G. De Gemmis în Buletinul arhivelor, Bibliotecă, Muzeu municipal, anul 1954, p. 5 - 49.
   Transcrierea documentelor privind stabilirea sau scutirea de impozite a fost asigurată de A. Gianuzzi în „La Carte di Altamura”, în „Codice Diplomatico Barese”, anul 1935.
   Printr-un alt document, care datează din 1420, clerul din Altamura era scutit de impozitul pe pâine.
   Obiceiul coacerii în cuptoare publice își are originea în interdicția impusă cetățenilor „de orice stare sau condiție” să coacă în propria locuință orice tip de pâine sau turtă, cu riscul unei amenzi importante, taxa impusă reprezentând o treime din costul total al panificației.
   Așadar, tocmai în contextul unei societăți agropastorale au luat naștere formele tipice de pâine în mod tradițional destinate țăranilor, ciobanilor și familiilor acestora, ele fiind încă produse de brutăriile din Altamura: forme de gramaj mai mare, obținute din făină de grâu dur, maia, sare și apă, la capătul unui proces de fabricație în cinci faze: frământare, punere în tavă, dospire, modelare și coacere în cuptor cu lemne, acestea fiind caracteristicile care le deosebesc de orice alt tip de pâine.
   De asemenea, activitatea de morărit avea loc numai în Altamura, unde la începutul secolului al XVII-lea existau cel puțin douăzeci și șase de instalații de prelucrare funcționale.
   Pentru a încheia, se poate afirma că, în pofida transformărilor și adaptărilor intervenite, pâinea care se obține astăzi în orașul Altamura este moștenitoarea directă a pâinii țăranului și ciobanului, și care, din Evul Mediu, se produce fără întrerupere.
   Originea producției DOP „pane di Altamura” este certificată de organismul de control prevăzut la punctul 4.7, pe baza respectării numeroaselor cerințe pe care producătorii de materie primă și brutarii respectivi trebuie să le îndeplinească de-a lungul întregului ciclu de producție.
   La acordarea DOP, caietul de sarcini al produsului prevede întocmirea:
   
               —
            
            
               de liste, depuse la diferitele comune ale zonei definite la punctul 4.3, ale producătorilor de grâu dur de pe teritoriul respectiv,
            
         
               —
            
            
               de liste, depuse la diferite comune, ale morarilor care se angajează să transforme în griș remăcinat destinat panificației materia primă provenind de la producătorii de grâu de pe teritoriul indicat mai sus,
            
         
               —
            
            
               unei liste a brutarilor care se angajează să producă „pane di Altamura” în conformitate cu criteriile din caietul de sarcini al produsului de la punctul 4.5, listă depusă în comuna Altamura.
            
         Toate listele vor fi depuse la regiunea Puglia și la organul desemnat sau autorizat să asigure activitățile de control în conformitate cu articolul 10 din Regulamentul (CEE) nr. 2081/92.
   Instanța de control verifică, pe lângă acestea, dacă maiaua folosită, dozarea și compoziția aluatului, modul și durata frământării, dospirea, modelarea pâinii, coacerea, scoaterea din cuptor și comercializarea cu mărcile ad-hoc sunt conforme cu prevederile din caietul de sarcini descris la punctul 4.5.
   Apa folosită pentru aluat este certificată de organismul de administrare a rețelei de apă curentă: aceasta va fi analizată în fiecare an și trebuie să corespundă parametrilor prevăzuți la punctul 4.5, iar certificatul eliberat de organismul de administrare se afișează la avizierul primăriei comunei Altamura.
   Organismul de control va certifica, pe lângă aceasta, că grâul utilizat în panificație are caracteristicile prevăzute la punctul 4.5.
   4.5.   Mod de obținere:
   Grâul folosit în panificație trebuie să aibă caracteristicile enumerate mai jos:
   
                
            
            
               Caracteristici (pe o bază unitară)
            
         
               Grâu dur
            
         
               Greutate electrolitică ≥
            
            
               78 kg/hl
            
         
               Proteine (N tot × 5,70) ≥
            
            
               11 % materie uscată
            
         
               Cenușă <
            
            
               2,2 % materie uscată
            
         
               Gluten uscat ≥
            
            
               9 % materie uscată
            
         
               Griș din grâu dur
            
         
               Indice glutenic <
            
            
               80
            
         
               Indice de galben ≥
            
            
               20
            
         Materia primă utilizată conține griș de grâu dur rezultat din sfărâmarea grâului dur din soiurile „appulo”, „arcangelo”, „duilio”, „simeto”, produse pe teritoriul definit la punctul 4.3, singure sau împreună, în proporție de cel puțin 80 %, restul putând fi folosit pentru alte soiuri, cu condiția să fie produse pe teritoriul definit.
   Caracteristicile fizico-chimice ale grâului și grișului trebuie să fie certificate și să corespundă parametrilor definiți în tabelul de mai sus.
   Grișul remăcinat trebuie să rezulte din procese de sfărâmare absolut analoge cu cele folosite în prezent pe teritoriul Altamura, descrise mai jos. Morile care funcționează în zonele menționate mai sus sunt prevăzute cu seturi de cilindri de oțel de dimensiuni diferite, care funcționează continuu la viteză variabilă. Viteza de rotație este de circa 300 de turații pe minut, iar temperatura nu depășește 40 °C. O structură de acest tip provoacă, prin frecare, ruperea celei mai mari părți a cojii aleuronei bobului, grișul de grâu dur impregnându-se astfel cu prețiosul ulei de germen.
   Morile utilizate pentru obținerea grișului nu pot fi decât cele situate pe teritoriul de producție a grâului definit detaliat la punctul 4.3.
   Etapele și metodele de producție a „pane di Altamura” sunt următoarele:
   Aluat:
   
               1.
            
            
               Maiaua se obține din cel puțin trei reînnoiri pentru a crește masa fermentată prin adaos de apă și de griș de grâu dur în proporție de 20 % față de cantitatea de griș de grâu dur remăcinat.
            
         
               2.
            
            
               Dozarea și compoziția aluatului: la 100 kg de griș de grâu dur, 20 kg (20 %) drojdie naturală, 2 kg (2 %) sare de mare, circa 60 de litri (60 %) apă la temperatura de 18 °C.
            
         
               3.
            
            
               Frământarea, cu ajutorul unui malaxor cu brațe, trebuie să dureze douăzeci de minute.
            
         Caracteristicile apei trebuie să se înscrie în parametrii următori:
   
               —
            
            
               incoloră, insipidă, inodoră,
            
         
               —
            
            
               temperatura cuprinsă între 12 °C și 15 °C,
            
         
               —
            
            
               pH cuprins între 7 și 8,5,
            
         
               —
            
            
               duritate totală cuprinsă între 14,5 și 15,5 GF,
            
         
               —
            
            
               conținut de calciu (Ca++) cuprins între 46 și 55 mg/l,
            
         
               —
            
            
               alcalinitate (Ca CO3) cuprinsă între 130 și 160 mg/l,
            
         
               —
            
            
               nitrați: absenți,
            
         
               —
            
            
               conținut de sodiu sub 5 - 6 mg/l,
            
         
               —
            
            
               conținut de potasiu cuprins între 1,5 și 2,5 mg/l,
            
         
               —
            
            
               coliformi-materii fecale-enterococi-spori: 0 nct/100 ml.
            
         Dospire și prima fază de odihnă
   La sfârșitul operațiunii de frământare, aluatul se acoperă cu un șervet de bumbac destul de gros pentru a obține fermentația la temperatură constantă. Aluatul trebuie să se odihnească astfel cel puțin nouăzeci de minute.
   Modelare și a doua fază de odihnă
   La sfârșitul fazei precedente, se trece la cântărire și la prima modelare, care se fac manual, pentru ca aluatul să se poată acoperi cu o crustă fibroasă naturală. Aluatul rămâne astfel treizeci de minute.
   Remodelare și a treia fază de odihnă
   Se face o nouă modelare manuală, urmată de o perioadă de odihnă de cel puțin cincisprezece minute.
   Punere la cuptor și coacere
   Înainte de a fi pusă în cuptor, pâinea se întoarce și, cu o ușoară apăsare a mâinii, pe o parte, se împinge în cuptor. În general, cuptorul este alimentat cu lemne sau cu gaz, cu încălzire indirectă și atinge temperatura de 250 °C. Cuptoarele cu încălzire directă utilizate pentru a coace „pane di Altamura” se alimentează cu lemne de tipul stejarului.
   Prima fază a coacerii are loc cu ușa cuptorului deschisă. După cincisprezece minute, ușa este închisă și pâinea este coaptă pentru încă 45 de minute.
   Scoatere din cuptor
   Ușa cuptorului se lasă deschisă cel puțin cinci minute pentru a permite ieșirea aburului și pentru a facilita astfel uscarea crustei care devine crocantă. Se scot apoi pâinile și se pun pe scânduri de lemn.
   4.6.   Legătură:
   Pâinea astfel produsă este considerată ca fiind de calitate „unică”, pentru că este obținută din cel mai bun grâu dur, cultivat într-o zonă care prezintă factori geografici și de mediu specifici regiunii de nord-est a Murgiei, și din apa potabilă utilizată în zonă.
   Zona respectivă este singura parte din regiunea Puglia care păstrează caracterele structurale, geomorfologice și de mediu apropiate de caracterele originare. Aceste caracteristici sunt:
   
               —
            
            
               o zonă neacoperită niciodată de mare,
            
         
               —
            
            
               forme și sisteme carstice cu epigee și hipogee rare,
            
         
               —
            
            
               hidrografie autohtonă,
            
         
               —
            
            
               temperatura pătrunderii apei în subsol are o valoare medie de 12 °C,
            
         
               —
            
            
               climat mediteranean umed mezotermic,
            
         
               —
            
            
               caracterul aseptic al mediului datorat precipitațiilor solide,
            
         
               —
            
            
               permeabilitatea solului 10-5 ÷ 10-6 cm/sec,
            
         
               —
            
            
               compoziția chimică a solului.
            
         Cu o suprafață de peste 44 000 hectare, Altamura reprezintă zona cea mai populată și cea mai importantă pe plan economic din partea central-nordică a regiunii Murgia, care reprezintă cea mai importantă zonă de producție cerealieră din Puglia, după Capitanata; cultura cerealelor a reprezentat dintotdeauna, împreună cu creșterea ovinelor, principala activitate de producție din zonă.
   În orașul Altamura, care se poate mândri cu o tradiție seculară în sectorul panificației, există treizeci și cinci de brutării cu o producție zilnică de pâine de aproximativ 60 de tone care, în afară de circa 20 % destinate nevoilor locale, se livrează pe principalele piețe interne.
   Din punct de vedere al bazei morfostructurale, zona cerealieră respectivă coincide cu platforma „apula”, care n-a fost acoperită de mare și a rămas totdeauna deasupra, de la sfârșitul mezozoicului până astăzi, ceea ce constituie o primă particularitate în măsura în care este singura parte din teritoriul Puglia care păstrează caracterele structurale, geomorfologice și de mediu apropiate de cele originare.
   A doua particularitate de mediu se datorează rarității sistemelor carstice, epigee și hipogee, ceea ce conduce la o influență minimă sau inexistentă asupra actualei rețele hidrice subterane.
   A treia caracteristică se datorează hidrografiei autohtone, ceea ce face ca stratul carstic să fie alimentat exclusiv de apa de ploaie pe care o primește.
   Temperatura medie (12 °C) de intrare a apelor meteorice constituie o altă particularitate a zonei.
   Din punct de vedere climateric, teritoriul prezintă veri uscate și ierni cu precipitații lichide și solide scazute, acestea din urmă fiind în medie de 20 - 30 centimetri. Ele contribuie la păstrarea mediului aseptic.
   Din totalul precipitațiilor în stare lichidă care au media anuală de 600 de milimetri pe an, jumătate traversează solul și atinge subsolul, iar cealaltă jumătate alimentează solurile vegetale.
   Datorită carstismului recent și neevoluat, umiditatea din fisurile rocilor și din produsele de alterare este redată prin capilaritatea solurilor vegetale în perioadele cele mai secetoase; acest fenomen constituind o altă particularitate a zonei.
   Parametrii geologici, hidrologici și meteorologici fac ca mediul natural al zonei respective să fie absolut unic.
   4.7.   Structură de control:
   
               Nome:
            
            
               BIOAGRICOOP – Scrl
            
         
               Indirizzo:
            
            
               Via Fucini, 10 – 1-40033 Casalecchio di Reno (Bologna)
            
         4.8.   Etichetare:
   Produsul finit se ambalează într-un material poros, termodeformabil, purtând o etichetă care indică:
   
               1)
            
            
               lista ingredientelor, firma de producție;
            
         
               2)
            
            
               data de expirare;
            
         
               3)
            
            
               marca.
            
         Produsul finit se poate prezenta de asemenea fără ambalaj, doar cu o etichetă din material biologic indicând caracteristicile enumerate mai sus și mențiunea „Pane di Altamura”.
   Pe etichetă trebuie să apară marca, purtând obligatoriu denumirea de origine protejată.
   Simbolul grafic este format din „scutul samniților având deasupra o coroană împărțită în patru cu carouri roșii și albe”. În centrul ovalului apare pe orizontală, pe trei rânduri, mențiunea „Pane DOP di Altamura”.
   Specificațiile de imprimare ale mărcii sunt indicate mai jos:
   
               —
            
            
               tipul imprimării: 100 % pantone 323 cv,
            
         
               —
            
            
               pane dop di Altamura: caractere „arial”, dimensiune 71,1, grosimea liniei ovale: 0,040.
            
         
               —
            
            
               lungimea ovalului 17,5 cm,
            
         
               —
            
            
               lățimea ovalului 13 cm,
            
         
               —
            
            
               dimensiunile logoului tip nu trebuie să fie sub 10 cm × 7 cm,
            
         
               —
            
            
               galben: 100 % pantone yellow cv,
            
         
               —
            
            
               violet: 100 % pantone 228 cv,
            
         
               —
            
            
               alb: 100 % pantone trans.white cv,
            
         
               —
            
            
               verde: 100 % pantone 334 cv,
            
         
               —
            
            
               roșu: 100 % pantone warm red cv,
            
         
               —
            
            
               margine oval: 100 % pantone violet cv.
            
         4.9.   Condiții naționale:
   Număr CE: G/IT/00136/2000.06.22
   Dată de primire a dosarului complet: 22 februarie 2001.